زندمان ءِ سپر
زاھدہ رئیس راجی
ھست ءِ مانا اجب ، گوست ءِ مانا اجب
یک دمانے شگوستگ چَہ اودءُ اِدءَ
نے کہ تو مٹ اِت ئے، نے کہ من مٹ اتاں
نے جھان ءَ کسے مٹگ ءِ پیم کنت
تو اوں زیکیں ھیالانی بوجیگ ءَ ئے
من اوں گوست ءِ زِر ءِ
آپ ءُ چؤلاں چَہ سرکشگ ءِ جھدے ءَ
لئیب ءُ گوازی کناں
بلکیں آیوکیں اِمروز ءِ وشّانی ءَ
زِرد سوبین بیت
گوست ءِ یاتاں مہ پرین واب ءُ تب ءَ
بل کہ بے سوبی ءِ داستاں سررِچ ایت
گوست ءِ گپاں نوں بل ، گوست واتر نہ کنت
ھست ءِ کسہ بہ کن ، ھست باندا نہ بیت
نوکیں سال ءِ مرادانی گپاں جن ئے، مرچی سرجم بہ بیت
اے اوں باندا نہ بیت
ھردمانے ادارے وڑ ءَ سرگرایت
ھر ادارے پہ روچے ءَ پرواز کنت
روچ بنت ھپتگے
ھپتگاں ماہ جنت
ماہ ءَ سال ءِ سپر پِرک ءَ بال کنت
سی ءُ شست ءَ دگہ پنچ شش ھور کنت
اُمر ءِ کدّہ پْرشنت
چَہ ما بازینے امروز ءِ دام ءَ گوزایت
باریں کے پہ کئی پُشت ءُ رند ءَ کپ ایت
دانکہ امروز ءِ روچ ءُ شپانی سپر،
آسرءَ سرنہ جنت
نوکیں پدریچے کئیت
نوکیں وابانی مانا ءِ درگیجگ ءَ
نوکیں کسہ کن اَنت
نوکیں تومے کِش اَنت
نوکیں درچکے رُدایت
کھنیں آدینک ءَ اکسانی، چارگ نہ بیت
کُھن مارگ نہ بنت
زندمان ءِ سپر نوکی ءِ ملّگاں، لھم لھم ءَ گوزایت
جنوری 1، 2020
٭٭٭٭ نوکی = ماڈرن یا جدید٭٭٭٭٭٭٭٭٭
٭٭٭٭٭٭٭٭٭٭٭٭٭٭٭٭٭٭٭٭٭٭٭